KOMMISSIONENS FORORDNING (EF) Nr. 1637/95 af 5. juli 1995 om ændring af forordning (EØF) nr. 584/92, (EF) nr. 1588/94 og (EF) nr. 629/95 for så vidt angår den midlertidige tilpasning af visse bestemmelser for indførsel til Fællesskabet af visse mejeriprodukter med oprindelse i Republikken Polen, Republikken Ungarn, Den Tjekkiske Republik, Den Slovakiske Republik, Republikken Bulgarien og Rumænien med henblik på iværksættelsen af den landbrugsaftale, der er indgået i forbindelse med forhandlingerne under Uruguay-runden

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, stk. 1, og

ud fra følgende betragtninger:

For at tage hensyn til den importordning, der findes for mejeriprodukter, og som følger af den landbrugsaftale, der blev indgået i forbindelse med de multilaterale handelsforhandlinger under Uruguay-runden, er det nødvendigt at vedtage overgangsforanstaltninger for at tilpasse præferenceindrømmelserne i form af delvis fritagelse for importafgiften for visse mejeriprodukter med oprindelse i Republikken Polen, Republikken Ungarn, Den Tjekkiske Republik, Den Slovakiske Republik, Republikken Bulgarien og Rumænien;

i Kommissionens forordning (EF) nr. 584/92 (2), senest ændret forordning, (EF) nr. 3337/94 (3), vedrørende nedsættelsen af importafgiften for visse mejeriprodukter som fastsat i aftalerne mellem Det Europæiske Fællesskab på den ene side og Republikken Polen, Republikken Ungarn, Den Tjekkiske Republik og Den Slovakiske Republik på den anden side, er der fastsat visse gennemførelsesbestemmelser for de kontingenter, der blev åbnet for indførsel på præferencevilkår med nedsættelse af importafgiften; i betragtning af importafgifternes udskiftning med told fra den 1. juli 1995 er det nødvendigt midlertidigt at tilpasse disse bestemmelser;

i Kommissionens forordning (EF) nr. 1588/94 af 30. juni 1994 vedrørende nedsættelsen af importafgiften for visse mejeriprodukter som fastsat i aftalerne mellem Det Europæiske Fællesskab på den ene side og Republikken Bulgarien og Rumænien på den anden side (4), senest ændret ved forordning (EF) nr. 845/95 (5), er der fastsat visse gennemførelsesbestemmelser for de kontingenter, der blev åbnet for indførsel på præferencevilkår med nedsættelse af importafgiften; i betragtning af importafgifternes udskiftning med told fra den 1. juli 1995 er det nødvendigt midlertidigt også at tilpasse disse bestemmelser;

i Kommissionens forordning (EF) nr. 629/95 af 23. marts 1995 vedrørende fritagelsen for og nedsættelsen af importafgiften for visse mejeriprodukter som fastsat i aftalerne mellem Det Europæiske Fællesskab på den ene side og Republikken Bulgarien og Ungarn på den anden side (6), er der fastsat visse gennemførelsesbestemmelser for de kontingenter, der blev åbnet for indførsel på præferencevilkår med fritagelse for eller nedsættelse af importafgiften; i betragtning af importafgifternes udskiftning med told fra den 1. juli 1995 er det nødvendigt midlertidigt også at tilpasse disse bestemmelser;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mejeriprodukter -

UDSTEDT FØLGENDE FORORDNING:

Artikel 1

For produktionsåret 1995/96 ændres ordet »importafgift« i forordning (EØF) nr. 584/92, (EF) nr. 1588/94 og (EF) nr. 629/95 til »told«, hver gang det forekommer.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. juli 1995 til den 30. juni 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. juli 1995.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 62 af 7. 3. 1992, s. 34.

(3) EFT nr. L 350 af 31. 12. 1994, s. 66.

(4) EFT nr. L 167 af 1. 7. 1994, s. 8.

(5) EFT nr. L 85 af 19. 4. 1995, s. 22.

(6) EFT nr. L 66 af 24. 3. 1995, s. 6.